Bekendtgørelse om tilskud til vandforsyningers beskyttelsesforanstaltninger mod per- og polyfluoralkylstoffer (PFAS) i drikkevand

I medfør af tekstanmærkning nr. 106, stk. 1, 2, 3, 4, 6 og 9, ad 23.22.14 til § 23 på finansloven for finansåret 2025, fastsættes:

*Formål*

**§ 1.** Bekendtgørelsen fastlægger rammerne for tilskud til delvis dækning af udgifter til beskyttelsesforanstaltninger mod PFAS i drikkevand.

*Stk. 2.* Formålet med bekendtgørelsen er at yde tilskud til vandforsyninger der træffer foranstaltninger, der skal rense, afværge og inddæmme PFAS med det formål at beskytte drikkevand mod indhold af PFAS.

*Definitioner*

**§ 2.** I denne bekendtgørelse forstås ved:

1) PFAS: Per- og polyfluoralkylstoffer.

2) Summen af 4 PFAS: Summen af PFOA, PFOS, PFNA og PFHxS som er angivet i bilag 1 b til bekendtgørelse om vandkvalitet og tilsyn med vandforsyningsanlæg.

3) Summen af 22 PFAS: Summen af de 22 PFAS-stoffer, som er angivet i bilag 1 b til bekendtgørelse om vandkvalitet og tilsyn med vandforsyningsanlæg.

*Tilskudsberettigede udgifter*

**§ 3.** Miljøstyrelsen kan efter reglerne i denne bekendtgørelse give tilsagn om og tilskud til delvis dækning af følgende udgifter til projekter vedrørende foranstaltninger, der skal sikre drikkevand mod indhold af PFAS:

1) Etablering af anlæg til rensning af råvand eller drikkevand for PFAS ved boringer eller på vandværker.

2) Etablering af afværgeboringer, der hindrer spredning af PFAS i grundvand mod forsyningens indvindingsboringer.

3) Etablering af forbindelsesledning til nærmeste nabovandværk, som kan fungere som alternativ vandforsyning.

4) Forundersøgelser til de nævnte foranstaltninger

5) Andre fysiske ændringer i forsyningsstrukturen, der er nødvendige for at sikre forsyningssikkerheden i forbindelse med projekter vedrørende nr. 1, 2 og 3.

6) Anden administration, der er nødvendig for opfyldelse af forpligtelser over for Miljøstyrelsen i anledning af meddelt tilsagn om tilskud.

*Modtagere af tilsagn og tilskud*

**§ 4.** Tilsagn om tilskud eller tilskud efter § 3, kan alene gives til vandforsyninger, der forsyner mere end en ejendom.

*Betingelser for tilskud*

**§ 5.** Der kan meddeles tilsagn om tilskud efter § 6, hvis:

1) Den beregnede sum af koncentrationerne målt for de 4 PFAS efter § 2, stk. 1, nr. 2, er højere end 0,002 µg/L i mindst én taphaneprøve udtaget ved forbruger.

2) Den beregnede sum af koncentrationerne for de 22 PFAS efter § 2, stk. 1, nr. 3, er højere end 0,1 µg/L i mindst én taphaneprøve udtaget ved forbruger.

3) Den beregnede sum af koncentrationerne for de 4 PFAS efter § 2, stk. 1, nr. 2, er højere end 0 µg/L og lavere end 0,002 µg/L i mindst én taphaneprøve udtaget ved forbruger.

4) Den beregnede sum af koncentrationerne for de 22 PFAS efter § 2, stk. 1, nr. 3, er højere end 0 µg/L og lavere end 0,1 µg/L i mindst én taphaneprøve udtaget ved forbruger.

*Stk. 2.* Resultatet af taphaneprøven efter stk. 1, skal være verificeret i medfør af regler i bekendtgørelse om kvalitetskrav til miljømålinger.

*Stk. 3.* Der kan gives tilsagn om og ydes tilskud til følgende beskyttelsesforanstaltninger:

1) Afværgeboringer der hindrer spredning af PFAS i grundvandet.

2) Etablering af anlæg til rensning for PFAS ved ansøgerens vandværker, indvindingsboringer eller afværgetiltag efter nr. 1.

3) Etablering af forbindelsesledning til ansøgerens nærmeste nabovandværk, som må formodes at kunne fungere som alternativ vandforsyning.

4) Etablering af nye boringer, som kan fungere som supplerende eller alternativ vandforsyning, samt råvandsledning mellem boringerne og vandværket.

5) Andre foranstaltninger, der er nødvendige for at sikre drikkevandsforsyninger mod PFAS i drikkevand, hvis disse indgår i et projekt efter nr. 1-4.

*Stk. 3.* Der kan herudover gives tilsagn om og ydes tilskud til følgende andre projektrelaterede udgifter:

1) Forundersøgelser til foranstaltninger nævnt i stk. 3, nr. 1-5.

2) Anden administration, der er nødvendig for opfyldelse af forpligtelser over for Miljøstyrelsen i anledning af meddelt tilsagn om tilskud.

*Afgørelse om tilsagn*

**§ 6.** Miljøstyrelsen træffer afgørelse om tilsagn om tilskud og om udbetaling af tilskud efter bestemmelserne i denne bekendtgørelse og inden for de bevillingsmæssige rammer afsat på finansloven.

*Stk. 2.* Miljøstyrelsen kan fastsætte vilkår for tilsagn om tilskud.

**§ 7.** Miljøstyrelsen træffer afgørelse om helt eller delvist afslag på en ansøgning om tilsagn om tilskud i følgende tilfælde:

1) Ansøger har givet urigtige eller vildledende oplysninger eller har fortiet oplysninger af betydning for sagens afgørelse.

2) De bevillingsmæssige rammer er opbrugt.

3) De påkrævede oplysninger i ansøgningen er ikke afgivet.

4) Det ansøgte projekt opfylder ikke krav fastsat i § 5, stk. 1.

5) Projekterne er ikke tilskudsberettigede, jf. § 5, stk. 2 og 3.

*Prioritering*

**§ 8.** Miljøstyrelsen prioriterer ansøgninger om tilsagn om tilskud, der opfylder betingelserne i § 5, hvis der modtages flere ansøgninger, end der kan afholdes inden for tilskudsrammen.

*Stk. 2.* Miljøstyrelsen prioriterer ansøgningerne, efter den højest beregnede sum af 4 PFAS eller sum af 22 PFAS efter § 5, stk. 1, nr. 1-4 relativt til den specifikke kravværdi, beregnet ved summen af 4 PFAS eller summen af 22 PFAS henholdsvis divideret med kravværdien og ganget med 100 %.

Stk. 3. Hvis den beregnede procent efter stk. 2 er ens for flere projekter, prioriteres efter ansøgningstidspunktet.

*Økonomi og tilskuddets størrelse*

**§ 9.** Tilskud, der fastsættes for 2025, fordeles i en ansøgningsrunde, som fastsættes nærmere af Miljøstyrelsen og vil fremgå af Miljøstyrelsens hjemmeside.

*Stk. 2.* Tilskud kan højst udgøre 50 pct. af de samlede udgifter efter § 3.

*Stk. 3.* Tilskud kan ydes som et årligt ratebeløb og en slutudbetaling.

*Ansøgning om tilskud*

**§ 10.** Miljøstyrelsen fastsætter tidsfrister for indsendelse af fyldestgørende ansøgninger om tilsagn om tilskud.

*Stk. 2.* Ansøgning om tilsagn om tilskud skal indgives på et ansøgningsskema, som stilles til rådighed på Miljøstyrelsens hjemmeside og indsendes til Miljøstyrelsen på den anførte vis, som fremgår af Miljøstyrelsens hjemmeside.

*Stk. 3.* Ansøgningsrunder med tilhørende tidsfrister annonceres på Miljøstyrelsens hjemmeside.

*Stk. 4.* Miljøstyrelsen kan i særlige tilfælde dispensere fra formkrav og frister.

*Udbetaling af tilskud*

**§ 11.** Anmodning om udbetaling af tilskud skal indsendes til Miljøstyrelsen på et anmodningsskema, som stilles til rådighed af Miljøstyrelsen. Anmodning skal som minimum indeholde oplysninger om:

1) projektets resultater og effekt,

2) dokumentation for tilsagnsindehaverens tilskudsberettigede udgifter og

3) oplysninger, der giver grundlag for Miljøstyrelsens vurdering af, om betingelser og vilkår for udbetaling af tilskud er opfyldt.

**§ 12.** Tilskud efter § 3 udbetales, når tilskudsmodtager efter Miljøstyrelsens anvisninger har fremlagt dokumentation for Miljøstyrelsen om, at projektets aktiviteter er gennemført i overensstemmelse med tilsagnet.

*Stk. 2.* Dokumentation i henhold til stk. 1 skal vedrøre samtlige udgifter ved projektet i form af en specificeret regnskabsoversigt, der som minimum er i overensstemmelse med budgettets specifikationer efter Miljøstyrelsens nærmere anvisninger, i henhold til tilsagnet. Miljøstyrelsen kan kræve samtlige regnskabsbilag indsendt til gennemsyn.

*Stk. 3.* Del- og slutregnskabet skal attesteres af projektlederen og den ansvarlige ledelse. For projekter, hvor tilskud udgør 100.000 kr. eller derover, skal desuden afgives en erklæring af en uafhængig eller statsautoriseret revisor efter Miljøstyrelsens nærmere anvisning.

*Kontrol, tilbagebetaling, nedsættelse og bortfald*

**§ 13.** Enhver, der har ansøgt om eller er blevet meddelt tilsagn om tilskud skal underrette Miljøstyrelsen om ethvert forhold, der har betydning for meddelelsen af tilsagn og udbetaling af tilskud og for Miljøstyrelsens kontrol med, at fastsatte vilkår overholdes, herunder give Miljøstyrelsen adgang til kontrol af projektet med henblik på at kontrollere fremdriften, og om projektet forløber som planlagt og i henhold til aftale.

**§ 14.** Miljøstyrelsen træffer afgørelse om hel eller delvis tilbagebetaling af tilskud og om bortfald eller nedsættelse af tilsagn.

*Stk. 2.* Miljøstyrelsen kan bestemme, at tilskud helt eller delvist skal tilbagebetales, hvis

1) tilsagnshaver har givet urigtige eller vildledende oplysninger eller har fortiet oplysninger af betydning for tilsagn om tilskud,

2) tilsagnshaver tilsidesætter vilkår i tilsagn om tilskud,

3) forudsætninger for tilskud i øvrigt efter Miljøstyrelsens skøn er væsentligt ændrede, eller

4) betingelserne for tilskud, jf. § 5, ikke opfyldes.

**§ 15.** Miljøstyrelsen træffer afgørelse om, at tilsagnet bortfalder eller nedsættes, hvis betingelserne for tilskud, jf. § 5, eller vilkår fastsat i tilsagnet, ikke længere opfyldes.

**§ 16.** Udbetalte tilskud, der helt eller delvist skal tilbagebetales, kan kræves tilbagebetalt med tillæg af renter. Træffes afgørelse om tilbagebetaling efter § 14, anses det krævede beløb som forfaldent på datoen for modtagelsen af afgørelsen. Fra den dag forrentes beløbet i overensstemmelse med renteloven.

*Klage*

**§ 17.** Afgørelser truffet efter denne bekendtgørelse kan ikke indbringes for anden administrativ myndighed.

*Ikrafttræden*

**§ 18.** Bekendtgørelsen træder i kraft den 1. juli 2025.

*Miljø- og Ligestillingsministeriet, den …*

Magnus Heunicke

/ Lea Frimann Hansen